## Odluka Ustavnog suda Republike Hrvatske broj U-II-285/1992. od 15. lipnja 1993.

### NN 69/1993 (16.7.1993.), Odluka Ustavnog suda Republike Hrvatske broj U-II-285/1992. od 15. lipnja 1993.

# USTAVNI SUD REPUBLIKE HRVATSKE

Ustavni sud Republike Hrvatske, rješavajući o suglasnosti propisa sa
zakonom, na sjednici održanoj 15. lipnja 1993. godine, donio je

## ODLUKU

1. Poništava se Odluka o prestanku stanarskog prava nad stanovima dodijeljenim
na privremeno korištenje ("Službene novine općine Karlovac"broj
5. od 10. rujna 1992.).

2. Ova će se odluka objaviti u "Narodnim novinama" službenom
glasilu Republike Hrvatske i u "Službenim novinama općine Karlovac".

Obrazloženje

Skupština općine Karlovac na zajedničkoj sjednici dana 09. 09. 1992.
godine donijela je Odluku o prestanku stanarskog prava nad stanovima dodijeljenim
na privremeno korištenje (dalje: Odluka). Odluka je objavljena u "Službenim
novinama općine Karlovac"broj 5. od 10. rujna 1992. godine. Na temelju
članka 7. Odluke ista je stupila na snagu dana 10. rujna 1992. godine.
Ustavni sud Republike Hrvatske Odluku je razmatrao povodom prijedloga Miloša
Stojića iz Karlovca. Člankom 1. Odluke propisuje se prestanak stanarskog
prava onima čiji su stanovi evidentirani i dodijeljeni na privremeno korištenje
u smislu Zakona o privremenom korištenju stanova ("Narodne novine"
broj 66/91). Iz te odredbe proizlazi da stanarsko pravo prestaje po sili
Odluke, a nastupanjem određenih činjenica.

Odredbom članka 2. Odluke obvezuje se davatelj stana na korištenje,
odnosno vlasnik stana (dalje: vlasnik stana) da u roku od 30 dana od dana
stupanja na snagu Odluke pokrene postupak radi otkaza stanarskog prava
u smislu članka 1. i to u roku od 30 dana od dana stupanja Odluke na snagu
"sukladno važećim propisima". Ova dužnost vlasnika stana odredbom
članka 6. Odluke sankcionirana je prekršajnom odgovornošću za koju je propisana
novčana kazna u iznosu od 1.000.000.- HRD.

Odredbom članka 5. Odluke obvezani su vlasnici stanova da u roku od
osam dana od dana pokretanja postupka radi otkaza stanarskog prava podnesu
izvješće Općinskoj komisiji za privremeno korištenje stanova.

Zakon o privremenom korištenju stanova člankom 1. određuje da se tim
Zakonom utvrđuju uvjeti i način privremenog korištenja stanova u društvenom
vlasništvu odnosno vlasništvu poduzeća i drugih pravnih osoba ili vlasništvu
Republike Hrvatske, odnosno na kojima Republika Hrvatska ima pravo korištenja
i raspolaganja, a koji su prazni, ispražnjeni ili napušteni.

U članku 2. cit. Zakona određuje se pojam praznog, ispražnjenog i napuštenog
stana, a daljnjim odredbama se regulira nadležnost i postupak za dodjelu
stana na privremeno korištenje. Prema odredbi članka 4. stavka 1. istog
Zakona davatelji stanova na korištenje, odnosno vlasnici, imaju obvezu
u roku od 8 dana od dana stupanja Zakona na snagu dostaviti popis dakle
obavijestiti nadležnu komisiju o stanovima koji su prazni, ispražnjeni
ili napušteni. Obvezu obavještavanja o takvim stanovima na temelju odredbe
članka 4. stavka 2. ima i predsjednik skupa stanara. Te su obveze odredbom
članka 11. sankcionirane prekršajnom odgovornošću. Stanarsko pravo je uređeno
Zakonom o stambenim odnosima ("Narodne novine" broj 51/85 i 42/86)
dakle, to je važeći propis na koji upućuje članak 2. Odluke. Na temelju
odredbe članka 59. Zakona o stambenim odnosima stanarsko pravo stječe se
danom useljenja u stan na osnovi pravomoćne odluke o davanju stana na korištenje
ili koje druge valjane pravne osnove ako tim Zakonom nije drukčije određeno.
Na temelju članka 95. istog Zakona stanarsko pravo može prestati samo u
slučajevima i na način koji su predviđeni tim Zakonom. Prestanak stanarskog
prava Zakon o stambenim odnosima regulira odredbama članka 60. stavka 2.
i 3., članka 61. stavka 1., 64. stavka 3., članka 65.. .. članka 69. u
svezi članka 71., 96., 97., 99.. 102., 104. i 142. Dakle, odredbe članka
1. i 2. Odluke suprotne su odredbi članka 95. Zakona o stambenim odnosima
jer se njima uređuje prestanak stanarskog prava protivno Zakonu o stambenim
odnosima. Nesklad Odluke sa Zakonom o privremenom korištenju stanova javlja
se kod određivanja obveza vlasnika stanova koji su predmetom privremene
dodjele. Obveze vlasnika stanova kako ih je uredio Zakon o privremenom
korištenju stanova u članku 4. Odlukom Skupštine općine proširene su pa
i sankcionirane iako za to ne postoji zaknnska ni ustavna osnova. Zakon
o privremenom korištenju stanova izrijekom uređuje uvjete i način korištenja
stanova. Međutim, ne svih već isključivo stanova u društvenom vlasništvu
odnosno vlasništvu poduzeća i drugih pravnih osoba ili vlasništvu Republike
Hrvatske, odnosno na kojima Republika Hrvatska ima pravo korištenja i raspolaganja.
I to, samo onih koji su prazni, ispražnjeni ili napušteni.

Zakon o privremenom korištenju stanova u odredbi članka 1. čak određuje
i svoj cilj, zbrinjavanje prognanika - izbjeglica, te osoba branitelja
Republike Hrvatske no, samo privremeno na rok od jedne godine, odnosno
do omogućavanja povratka u ranije mjesto boravka. Pravna sigurnost zaštićena
je i zakonskim određenjem pojma praznog, ispražnjenog i napuštenog stana
u članku 2. stavku 1. Zakona o privremenom korištenju stanova. Dakle, osporena
je Odluka u neskladu sa Zakonom o stambenim odnosima i Zakonom o privremenom
korištenju stanova. Najviše vrednote ustavnog poretka Republike Hrvatske
utvrđene odredbom članka 3. Ustava Republike Hrvatske su poštivanje slobode
i prava čovjeka te vladavina prava. Ukidanjem stanarskog prava podzakonskim
propisom na način i pod uvjetima protivno zakonu te propisivanje obveza
građana protivno ili više od onih koje su već utvrđene zakonom predstavlja
povredu pravne sigurnosti, a posebno načela o vladavini prava u Republici
Hrvatskoj. Na temelju navedenog Ustavni sud Republike Hrvatske je stao
na stajalište da je osporena Odluka o prestanku stanarskog prava nad stanovima
dodijeljenim na privremeno korištenje ništava te je odlučeno kao u izreci.

Rješenje o objavljivanju ove odluke temelji se na odredbi članka 20.
Ustavnog zakona o Ustavnom sudu Republike Hrvatske ("Narodne novine"
broj 13/91). Broj: U-II-285/1992. Zagreb, 15. lipnja 1993.

USTAVNI SUD REPUBLIKE HRVATSKE

Predsjednik

**Jadranko Crnić, v. r.**

Odluka, NN 69/1993-1436